Document ID: 32014R0722

NEUVOSTON ASETUS (EU) N:o 722/2014,
annettu 24 päivänä kesäkuuta 2014,
tiettyihin maatalous- ja teollisuustuotteisiin sovellettavien yhteisen tullitariffin autonomisten tullien suspendoimisesta annetun asetuksen (EU) N:o 1387/2013 muuttamisesta
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 31 artiklan,
ottaa huomioon Euroopan komission ehdotuksen,
sekä katsoo seuraavaa:
(1)
On unionin edun mukaista suspendoida kokonaan yhteisen tullitariffin autonomiset tullit 100 uudelta tuotteelta, joita ei tällä hetkellä luetella neuvoston asetuksen (EU) N:o 1387/2013 (1) liitteessä I. Nämä tuotteet olisi sen vuoksi lisättävä mainittuun liitteeseen.
(2)
Asetuksen (EU) N:o 1387/2013 liitteessä I luetellaan tällä hetkellä seitsemän sellaista tuotetta, joihin sovellettavien yhteisen tullitariffin autonomisten tullien suspensio ei ole enää unionin edun mukaista. Nämä tuotteet olisi sen vuoksi poistettava mainitusta liitteestä.
(3)
On tarpeen muuttaa asetuksen (EU) N:o 1387/2013 liitteessä I lueteltujen 76 suspension tavaran kuvausta tuotteiden teknisen kehityksen, markkinoiden taloudellisten kehityssuuntausten tai kielellisten mukautusten huomioon ottamiseksi. Lisäksi neljän muun tuotteen Taric-koodit olisi muutettava. Kolme muuta tuotetta on myös tarpeen luokitella useaan Taric-koodiin. Suspensiot, joiden osalta on tarpeen tehdä muutoksia, olisi poistettava asetuksen (EU) N:o 1387/2013 liitteessä I olevasta suspensioluettelosta, ja suspensiot, joihin on tehty muutoksia, olisi lisättävä kyseiseen luetteloon.
(4)
Unionin edun mukaista on muuttaa neljän tuotteen pakollisen tarkastelun päivämäärä, jotta tulliton tuonti olisi sallittua kyseisen päivän jälkeen. Näiden tuotteiden uudelleentarkastelu on tehty, ja niiden osalta on vahvistettu tarkistetut päivämäärät niiden seuraavaa pakollista uudelleentarkastelua varten. Sen vuoksi ne olisi poistettava asetuksen (EU) N:o 1387/2013 liitteessä I olevasta suspensioluettelosta ja sisällytettävä tarpeellisten muutosten jälkeen uudelleen kyseiseen luetteloon.
(5)
Neljään eri tavaran kuvaukseen kuuluvat neljä tuotetta olisi ryhmiteltävä uudelleen. Nämä neljä tuotetta olisi nyt sisällytettävä kahteen tavaran kuvaukseen. Näitä neljää tuotetta koskevan neljän suspension luokittelu kahteen Taric-koodiin on nyt tarpeetonta, ja sen vuoksi sitä olisi muutettava. Nämä suspensiot olisi siksi poistettava asetuksen (EU) N:o 1387/2013 liitteessä I olevasta suspensioluettelosta, ja suspensiot, joihin on tehty muutoksia, olisi lisättävä uudelleen kyseiseen luetteloon.
(6)
Jotta voidaan asianmukaisesti varmistaa suspensiosta koituva hyöty niiden yritysten kilpailukyvylle, joita Taric-koodiin 4408393010 kuuluvat tuotteet koskevat, näihin tuotteisiin liittyvää suspensiota olisi sovellettava 1 päivästä tammikuuta 2014.
(7)
Muutetut kohdat olisi selvyyden vuoksi merkittävä asteriskilla.
(8)
Asetuksen (EU) N:o 1387/2013 liite II olisi asianmukaisen tilastollisen seurannan mahdollistamiseksi täydennettävä tiettyjen sellaisten uusien tuotteiden paljousyksiköillä, joille myönnetään suspensiot. Johdonmukaisuuden vuoksi myös asetuksen (EU) N:o 1387/2013 liitteestä I poistetuille tuotteille annetut paljousyksiköt olisi poistettava mainitun asetuksen liitteestä II.
(9)
Asetus (EU) N:o 1387/2013 olisi sen vuoksi muutettava.
(10)
Koska tämän asetuksen mukaisten muutosten on tultava voimaan 1 päivästä heinäkuuta 2014, tätä asetusta olisi sovellettava samasta päivästä alkaen, ja sen olisi tultava voimaan päivänä, jona se julkaistaan Euroopan unionin virallisessa lehdessä,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EU) N:o 1387/2013 liite I seuraavasti:
1)
Lisätään otsikon ja taulukon väliin huomautus seuraavasti:
”(*)
Tässä liitteessä olevaan tuotteeseen liittyvä suspensio, jonka CN- tai Taric-koodia tai tavaran kuvausta tai pakollisen uudelleentarkastelun päivämäärää on muutettu tiettyihin maatalous- ja teollisuustuotteisiin sovellettavien yhteisen tullitariffin autonomisten tullien suspendoimisesta annetun asetuksen (EU) N:o 1387/2013 muuttamisesta 24 päivänä kesäkuuta 2014 annetulla neuvoston asetuksella (EU) N:o 722/2014 (EUVL L 192, 1.7.2014, s. 9)”.
2)
Lisätään tämän asetuksen liitteessä I luetellut tuoterivit asetuksen (EU) N:o 1387/2013 liitteeseen I sisältyvän taulukon ensimmäisessä sarakkeessa mainittujen CN-koodien mukaisessa järjestyksessä.
3)
Poistetaan tuoterivit, joiden CN- ja Taric-koodit luetellaan tämän asetuksen liitteessä II.
2 artikla
Muutetaan asetuksen (EU) N:o 1387/2013 liite II seuraavasti:
1)
Lisätään paljousyksikkörivit, joiden CN- ja Taric-koodit luetellaan tämän asetuksen liitteessä III.
2)
Poistetaan paljousyksikkörivit, joiden CN- ja Taric-koodit luetellaan tämän asetuksen liitteessä IV.
3 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Sitä sovelletaan 1 päivästä heinäkuuta 2014.
Taric-koodiin 4408393010 kuuluvien tuotteiden osalta asetusta sovelletaan kuitenkin 1 päivästä tammikuuta 2014.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 24 päivänä kesäkuuta 2014.

Labels: 3
1
15
6